N á v r h

 Z á k o n 

z .........................................2005

ktorým sa mení a dopĺňa zákon č. 726/2004 Z. z. o poskytnutí jednorazového peňažného príspevku osobám zaradeným v rokoch 1948 až 1954 do vojenských táborov nútených prác a pozostalým manželkám po týchto osobách

Národná rada Slovenskej republiky sa uzniesla na tomto zákone:

Čl. I
Zákon č. 726/2004 Z. z. o poskytnutí jednorazového peňažného príspevku osobám zaradeným v rokoch 1948 až 1954 do vojenských táborov nútených prác a pozostalým manželkám po týchto osobách sa mení a dopĺňa takto: 
1.V § 1 písm. a) sa za slová „nútených prác“ vkladajú slová „(ďalej len „tábor“),“.
2. § 2 sa dopĺňa odsekom 3, ktorý znie:
    „(3) Za začiatok zaradenia do tábora možno považovať najskôr 2. 8. 1948, za ukončenie sa považuje prepustenie z trestaneckej vojenčiny, najneskôr však 31. 12. 1954. Ak obdobie vojaka zaradeného do tábora bolo prerušené obdobím jeho zaradenia do TP (technický prápor), toto obdobie sa započíta do obdobia jeho zaradenia do tábora.“.
3. § 3 ods. 2 sa na konci dopĺňa vetou, ktorá znie: „Ak pre nedostatky vojenského archívu oprávnená osoba nemohla včas alebo vôbec dostať potrebné potvrdenie z vojenského archívu, môže sa preukázať dôvod zaradenia do tábora alebo objasnenie inej doteraz spornej skutočnosti aj iným hodnoverným úradným dokladom než z vojenského archívu a ministerstvo taký doklad (aj dodatočne poskytnutý) vezme do úvahy.“.
4. V § 3 sa za odsek 2 vkladá nový odsek 3, ktorý znie:
   „(3) Kategóriu osôb zaradených z dôvodu politickej nespoľahlivosti do tábora napĺňa osoba   
   patriaca do niektorej z týchto skupín osôb:
a)	osoba charakterizovaná vo vojenských dokladoch klasifikačným znakom „E“, zavedeným pre politickú nespoľahlivosť;
b)	osoba charakterizovaná vo vojenských dokladoch vtedajším spoločensky negatívnym slovným výrokom, ako napríklad: „nespoľahlivý“, „protištátny“, „nábožensky založený“, „je proti súčasnému politickému zriadeniu“, „je proti súčasnému politickému režimu“;
c)	osoba
1.	predtým väznená za pokus o ilegálnu emigráciu, alebo podľa zákona na  ochranu republiky,  alebo ochranu ľudovodemokratického zriadenia, alebo pre inú politickú či náboženskú angažovanosť, alebo internovaná v centralizovaných kláštoroch;
2.	osobitne aktívna v kňazskej službe, alebo študujúca za kňaza;
3.	nesúhlasiaca s násilnou kolektivizáciou pôdy, alebo stíhaná za nesplnenie svojho poľnohospodárskeho kontingentu;
4.	považovaná za zbohatlíka – majiteľ cca 20 ha pôdy, alebo továrne či iného podniku, obchodu, alebo iného značného majetku;
5.	politicky odstránená po februári roku 1948 z verejných funkcií;
6.	potomok alebo manžel osôb uvedených v 1. až 5. bode; alebo osoba, ktorá má rodinu v zahraničí mimo komunistického bloku;
7.	vylúčená po februári 1948 z politických dôvodov zo štúdia na školách;
8.	dodaná do tábora z rozhodnutia orgánov štátnej bezpečnosti, alebo komunistickej strany, alebo iných miestnych či okresných alebo krajských úradov;
9.	osoba, ktorá k výkonu vojenskej služby nemala pridelenú zbraň a nebola stíhaná pre kriminálnu činnosť.“.
Doterajší odsek 3 sa označuje ako odsek 4.
5. V § 5 ods. 1 sa za slová „do jedného roka“ vkladajú slová „odo dňa doručenia úplnej žiadosti;“.
6. Za § 5 sa vkladá § 5a, ktorý vrátane nadpisu znie:
					                        “§5a
Prechodné ustanovenia
	(1) Ustanovenia tohto zákona sa použijú aj na konania začaté pred nadobudnutím účinnosti tohto zákona.
	(2) Žiadosti podané ministerstvu do nadobudnutia účinnosti tohto zákona sa považujú za podané podľa tohto zákona.“.
Čl. II
   	Tento zákon nadobúda účinnosť 1. decembra 2005.